b'\n_START_ARTICLE_\nABBA\n_START_PARAGRAPH_\nABBA on Rootsi popmuusika ansambel, mis tegutses aastatel 1972\xe2\x80\x931982 ja tegutseb taas alates 2018. aastast._NEWLINE_Ansambli liikmed on Benny Andersson, Agnetha F\xc3\xa4ltskog, Anni-Frid Lyngstad ja Bj\xc3\xb6rn Ulvaeus. Bj\xc3\xb6rn ja Agnetha ning Benny ja Anni-Frid olid abielupaarid (abiellusid vastavalt 1971 ja 1978). Ansambli nimi moodustati 1973. aastal ansambli liikmete eesnimede esit\xc3\xa4htedest._NEWLINE_Ulvaeus oli varem esinenud ansambliga Hootenanny Singers ja Andersson ansambliga Hep Stars; Lyngstad ja F\xc3\xa4ltskog olid tuntud sooloartistidena. Nad moodustasid ansambli, mille nimi oli esialgu Bj\xc3\xb6rn, Benny, Agnetha & Frida. Aastal 1973 oli Rootsis ja Norras suur hitt nende laul "Ring, Ring". Neil ilmus ka samanimeline album._NEWLINE_P\xc3\xa4rast 1974. aasta Eurovisiooni lauluv\xc3\xb5istluse v\xc3\xb5itmist lauluga "Waterloo" saavutas ABBA enneolematu edu nii Euroopas, Ameerika \xc3\x9chendriikides kui ka Austraalias. ABBA plaate on m\xc3\xbc\xc3\xbcdud kokku v\xc3\xa4hemalt 370 miljonit eksemplari. Oma hiilgeajal oli ABBA The Beatlesi j\xc3\xa4rel populaarsuselt teine ansambel._NEWLINE_Jaanuaris 1979 teatasid Bj\xc3\xb6rn ja Agnetha oma lahutusest, m\xc3\xb5nikord on ekslikult arvatud, et laul "The Winner Takes It All" r\xc3\xa4\xc3\xa4gibki just sellest. Veebruaris 1981 lahutasid ka Benny ja Anni-Frid. B\xc3\xa4ndi hilisemad laulud ongi seet\xc3\xb5ttu tumedamate, introspektiivsemate s\xc3\xb5nadega._NEWLINE_Aastal 1981 otsustas ansambel teha pausi; 1982 mindi ametlikult laiali. P\xc3\xa4rast seda hakkasid Bj\xc3\xb6rn ja Benny kirjutama peamiselt lavamuusikat, samas kui Agnetha ja Anni-Frid alustasid soolokarj\xc3\xa4\xc3\xa4ri._NEWLINE_7. mail 2013 avati Stockholmis ABBA muuseum._NEWLINE_27. aprillil 2018 teatasid ansambli liikmed, et on otsustanud \xc3\xbcle 35 aasta taas kokku tulla ja uusi laule kirjutama hakata. Esimest uut lugu esitletakse 2018. aasta detsembris.\n_START_SECTION_\nAnsambli liikmete hilisem tegevus\n_START_PARAGRAPH_\nAndersson ja Ulvaeus kirjutasid muusika muusikalidele "Chess" (1984) ja "Kristina fr\xc3\xa5n Duvem\xc3\xa5la" (1995)._NEWLINE_Andersson, F\xc3\xa4ltskog ja Lyngstad on andnud v\xc3\xa4lja sooloplaate.'